b'\n_START_ARTICLE_\nPsalmus Hungaricus\n_START_SECTION_\nLlibret\n_START_PARAGRAPH_\nEl text es basa en la glosa del Salm 55, "Escolta, oh D\xc3\xa9u, la meua preg\xc3\xa0ria", escrita per Mih\xc3\xa1ly V\xc3\xa9g, poeta, predicador i traductor del segle XVI. De manera singular, Kod\xc3\xa1ly va triar un text sacre per a una celebraci\xc3\xb3 secular; els passatges de desesperaci\xc3\xb3 i crida a D\xc3\xa9u continguts en el llibret li van proporcionar el mitj\xc3\xa0 per referir-se al tr\xc3\xa0gic passat immediat i al desastr\xc3\xb3s present d\'Hongria. La m\xc3\xbasica reflecteix la crisi nacional durant i despr\xc3\xa9s de la primera Guerra Mundial (la dissoluci\xc3\xb3 de la Gran Hongria) i proposa un paral\xc2\xb7lelisme entre les penes del rei David i els patiments dels magiars en l\'Hongria otomana. D\'aquesta manera, el Psalmus Hungaricus enlla\xc3\xa7a dissorts pol\xc3\xadtiques separades per dos mil\xc2\xb7lennis i mig.\n_START_SECTION_\nDescripci\xc3\xb3\n_START_PARAGRAPH_\nAl principi del primer moviment un ters preludi orquestral desemboca r\xc3\xa0pidament en una breu contribuci\xc3\xb3 del cor sol. El solo del tenor segueix immediatament amb l\'\xc3\xa0ria raps\xc3\xb2dica "Oh, si jo tinguera ales com un colom." Despr\xc3\xa9s de la secci\xc3\xb3 del tenor sol, el cor respon amb un breu i c\xc3\xa0lid passatge, per\xc3\xb2 el tenor hi reacciona vehementment, acusant els pecadors que han provocat la dissort dels innocents. Segueix una intervenci\xc3\xb3 sense paraules del cor femen\xc3\xad, com un lament, i aquest lament s\'uneix a la veu del tenor, precipintant-se cap a la crida coral: "D\xc3\xa9u ens escoltar\xc3\xa0, i castigar\xc3\xa0 els culpables." Segueix un dram\xc3\xa0tic mon\xc3\xb2leg del tenor, que condueix al final del primer moviment, amb un esclat del cor. El seg\xc3\xbcent moviment comen\xc3\xa7a, sense soluci\xc3\xb3 de continu\xc3\xaftat, amb un attacca i una contrastada atmosfera pensativa, amb solos de clarinet i viol\xc3\xad sobre un rerefons d\'arpa i de pizzicato de la corda. El tenor retorna amb una l\xc3\xadrica \xc3\xa0ria, "Per\xc3\xb2 apaivaga el meu cor," que combina fervor i tendresa. El moviment final comen\xc3\xa7a amb el cor complet, alternant sonoritats marcials amb paraules de desafiament. L\'obra conclou amb una oraci\xc3\xb3 a mitja veu._NEWLINE_Tot i que Kod\xc3\xa1ly no hi va citar expl\xc3\xadcitament material folkl\xc3\xb2ric hongar\xc3\xa8s, s\xc3\xad que inclou motius pentat\xc3\xb2nics de car\xc3\xa0cter folkl\xc3\xb2ric amb cad\xc3\xa8ncies plagals, combinats de manera que han fet de la seua m\xc3\xbasica una arrelada i intensa experi\xc3\xa8ncia per a generacions d\'hongaresos._NEWLINE_Tot i ser una de les m\xc3\xa9s genu\xc3\xafnes obres mestres de Kod\xc3\xa1ly, el Psalmus Hungaricus s\'interpreta molt rarament fora d\'Hongria.'